**АҚШ АШМ Ұлттық ауыл шаруашылығы статистикасы қызметімен (NASS) ынтымақтастық**

Қазақстан Республикасындағы АҚШ Елшілігінің қолдауының арқасында ҚР СЖРА Ұлттық статистика бюросы 2022 жылы АҚШ АШМ Ұлттық ауыл шаруашылығы статистикасы қызметінің (NASS) өкілдерімен ауыл шаруашылығы статистикасы мәселелері бойынша бірқатар онлайн кездесулер өткізді.

*Анықтама: NASS ауылшаруашылық статистикасы саласындағы басқа елдермен, соның ішінде Грузия, Кения, Аргентина, Доминикан Республикасы, Үндістан, Индонезия елдерімен ынтымақтастықты жүзеге асырады.*

2023 ж. 20 қаңтар мен 3 ақпан аралығында NASS қызметкерлері Дэвид Лукенбах Карл мен Сара Элизавет Хоффман атынан Қазақстанға ауыл шаруашылығы статистикасының бағалау сапары бағдарламасымен келді.

Сапар аясында Ұлттық статистика бюросы орталық аппаратының және оның аумақтық бөлімшелерінің қызметімен танысу, Ауыл шаруашылығы министрлігінің қызметкерлерімен, ауыл шаруашылығы өндірушілерімен, статистика пайдаланушыларымен кездесулер көзделген болатын.

Миссияның нәтижелері бойынша сарапшылар Қазақстанның ауыл шаруашылығы статистикасы жүйесін қысқаша және алдын ала бағалауды дайындады (ауыл шаруашылығы статистикасының ұлттық жүйесін неғұрлым егжей-тегжейлі бағалау кейінірек ұсынылатын болады).

Сарапшылар Қазақстанның ауыл шаруашылығы статистикасының күшті және әлсіз жақтарын, сондай-ақ перспективалық бағыттарын атап өтті, бірлескен жобаны іске асыру үшін негізгі бағыттарды ұсынды:

* Іріктеп зерттеу әдіснамасын жетілдіру;
* Әкімшілік шолу және деректер көздерінің сапасын бағалау;
* Деректерді тарату және ақпараттандыру:
* деректерге қол жетімділік пен ыңғайлылықты жақсарту,
* деректерді пайдаланушылармен ақпараттық-түсіндіру жұмысы және оларды оқыту;
* Ауыл шаруашылығы санағы;
* Қашықтықтан зондтау және жерді бақылау.